b'\n_START_ARTICLE_\nPredor 1. mart\n_START_SECTION_\nZna\xc4\x8dilnosti\n_START_PARAGRAPH_\nPredor ima dve cevi, ki sta dolgi 2949 (proti Zenici) oziroma 2914 metrov (proti Sarajevu). Cevi sta povezani z dvema prehodoma za vozila in s prehodi za osebe na vsakih 250 metrov. Predor je v celoti nadzorovan z varnostnimi kamerami ter opremljen s protipo\xc5\xbearno za\xc5\xa1\xc4\x8dito, sistemom za odvajanje vode in svetlobnimi znaki spreminjajo\xc4\x8de vsebine, kot tudi z LED-razsvetljavo._NEWLINE_Cestnina odseka avtoceste Zenica-jug\xe2\x80\x93La\xc5\xa1va, na katerem se predor nahaja, zaradi predora ni posebej povi\xc5\xa1ana. Omejitev hitrosti v predoru zna\xc5\xa1a 100 km/h._NEWLINE_Nadzorni center predora (Centar za odr\xc5\xbeavanje i kontrolu prometa) se nahaja v Drivu\xc5\xa1i v predmestju Zenice.\n_START_SECTION_\nGradnja\n_START_PARAGRAPH_\nRazpis za izvajalca gradnje predora se je za\xc4\x8del novembra 2009. Sprva je bila sklenjena pogodba s slovenskim podjetjem SCT v vrednosti 54 milijonov evrov, po kateri naj bi bil predor dokon\xc4\x8dan avgusta 2013._NEWLINE_Sredi leta 2010 so pri\xc5\xa1le na dan finan\xc4\x8dne te\xc5\xbeave gradbinca. Februarja 2011 je upravitelj avtocest razdrl pogodbo z SCT-jem; gradnja je bila predana slovenskemu podjetju Primorje, ki je bilo na razpisu zasedlo drugo mesto. Pogodba v vrednosti 62 milijonov evrov je bila podpisana v za\xc4\x8detku maja 2011. Dokon\xc4\x8danje predora je bilo tedaj predvideno 33 mesecev po podpisu. Po enem letu gradnje je \xc5\xa1lo v ste\xc4\x8daj tudi Primorje in dela so se ustavila sredi junija 2012. Julija 2012 je bilo oznanjeno, da bo gradnjo nadaljeval konzorcij bosanskohercegovskih gradbenih podjetij Hidrogradnja, Euroasfalt, \xc5\xbdGP in Primorje BH. Zaradi prekinjene pogodbe je dru\xc5\xbeba JP Autoceste FBiH uveljavila garancijo za dobro izvedbo del v vi\xc5\xa1ini 6,2 milijona in avansno garancijo v vi\xc5\xa1ini 4,1 milijona evrov._NEWLINE_Preboj obeh predorskih cevi je bil opravljen 1. marca 2013, simboli\xc4\x8dno na dan neodvisnosti Bosne in Hercegovine, po katerem je predor dobil novi naziv. Vrednost prve faze gradnje je zna\xc5\xa1ala 18 milijonov evrov. Dela v sklopu druge faze, ocenjena na 24 milijonov evrov, so pripadla konzorciju podjetij Euroasfalt in \xc5\xbdGP in bila dokon\xc4\x8dana 1. marca 2014. Predor je bil slovesno odprt za promet 25. avgusta 2014, s \xc4\x8dimer je bil dokon\xc4\x8dan \xc5\xa1estkilometrski avtocestni odsek Zenica\xe2\x80\x93La\xc5\xa1va in s tem avtocestna povezava med Sarajevom in Zenico.'